KWM อวดงบปี 64 กำไรพุ่ง 91.23% รับรายได้ธุรกิจเกษตรสดใส แจกปันผล 0.096 บ.
KWM ประกาศงบปี 64 กำไรพุ่ง 91.23% แตะ 82.84 ล้านบาท รับธุรกิจภาคการเกษตรเติบโตจากปัจจัยหนุนทั้งภาครัฐ-สภาพอากาศ พร้อมแจกปันผล 0.096 บาท ขึ้น XD 5 พ.ค. กำหนดจ่าย 20 พ.ค.นี้
KWM ประกาศงบปี 64 กำไรพุ่ง 91.23% แตะ 82.84 ล้านบาท รับธุรกิจภาคการเกษตรเติบโตจากปัจจัยหนุนทั้งภาครัฐ-สภาพอากาศ พร้อมแจกปันผล 0.096 บาท ขึ้น XD 5 พ.ค. กำหนดจ่าย 20 พ.ค.นี้
28 ก.พ. 2565

นายเอกพันธ์ วนโกสุม ประธานกรรมการบริหาร บริษัท เค.ดับบลิว.เม็ททัล เวิร์ค จำกัด (มหาชน) หรือ KWM เปิดเผยผลการดำเนินงานงวดปี 2564 โดยบริษัทฯ มีรายได้จากการขายจำนวน 567.30 ล้านบาท เติบโต 60.89% เทียบกับปีก่อน และมีกำไรสุทธิ 82.84 ล้านบาท เพิ่มขึ้น 91.23% เมื่อเทียบกับปีก่อน
โดยสาเหตุที่ผลการดำเนินงานปรับตัวเพิ่มขึ้นอย่างโดดเด่น เนื่องจากธุรกิจการเกษตรในช่วงปีที่ผ่านมา มีการขยายตัวถึง 1.5% เมื่อเทียบกับปี 2563 โดยเฉพาะสาขาพืช มีการขยายตัว 3.3% ขณะที่สาขาบริการทางการเกษตร ขยายตัวถึง 3.7% ซึ่งเป็นผลมาจากปัจจัยสนับสนุนตั้งแต่ต้นปี 2564 ทั้งสภาพอากาศโดยทั่วไปที่เอื้ออำนวย ไม่ประสบปัญหาภัยแล้งที่รุนแรง ส่งผลให้สถานการณ์การผลิตพืชดีกว่าปีที่ผ่านมา ประกอบกับในช่วงครึ่งปีแรกของปี 2564 ราคาสินค้าเกษตรหลายชนิดปรับตัวสูงขึ้น ส่งผลให้เกษตรกรสามารถเพิ่มปริมาณการผลิตได้สูงขึ้นตาม
นอกจากนี้ ยังมีปัจจัยสนับสนุนทั้งจากทางภาครัฐในการส่งเสริมเกษตรกร อาทิ การขยายช่องทางการตลาดทั้งออนไลน์และออฟไลน์ รวมไปถึงมาตรการเยียวยาและฟื้นฟูเกษตรกร ทั้งการพักชำระหนี้ การประกันรายได้ ทำให้เกษตรกรสามารถผลิตและบริหารจัดการสินค้าเกษตรให้ออกสู่ตลาดได้อย่างต่อเนื่อง
“อัตรากำไรขั้นต้น มีการปรับตัวลดลงอยู่ที่ระดับ ร้อยละ 24.15 เมื่อเทียบจากปีก่อนที่มีอัตรากำไรขั้นต้น ร้อยละ26.44 ทั้งนี้เป็นผลมาจากบริษัทฯ ได้รับผลกระทบจากราคาเหล็กในตลาดโลกที่ปรับตัวขึ้นสูงมากตามสภาพเศรษฐกิจ ประกอบกับปัญหาขาดแคลนเหล็ก ทำให้ราคาเหล็กในตลาดโลกสูงขึ้น แต่อย่างไรก็ตามจากการที่บริษัทฯมีการเติบโตของรายได้จากการขายค่อนข้างมาก จึงส่งผลให้ค่าใช้จ่ายต่อหน่วยในการผลิตของบริษัทฯลดน้อยลง เนื่องจากเกิด Economy of Scale” นายเอกพันธ์ กล่าว
ทั้งนี้ ที่ประชุมคณะกรรมการบริษัทฯ มีมติเสนอผู้ถือหุ้นอนุมัติจ่ายปันผลงวดปี 2564 ในอัตราหุ้นละ 0.096  บาท รวมเป็นเงินปันผลทั้งสิ้น 45.30 ล้านบาท โดยวันกำหนดรายชื่อผู้มีสิทธิได้รับปันผล (Record date) วันที่ 6 พฤษภาคม 2565 และวันที่ไม่ได้รับสิทธิปันผล (XD) วันที่ 5 พฤษภาคม 2565 เพื่อดำเนินการจ่ายปันผลในวันที่  20 พฤษภาคม 2565